钦定古今图书集成/明伦汇编/氏族典/第575卷 > 完颜绛山
## 钦定古今图书集成/明伦汇编/氏族典/第575卷 > 完颜绛山

按《金史完颜绛山传》，“绛山，哀宗之奉御也，系出始祖
天兴三年正月己酉，蔡城破，哀宗传位承麟，即自缢
于幽兰轩。权点检内族斜烈矫制召承御石盏氏、近
侍局大使焦春和、内侍局殿头宋珪赴上前，晓以名
分大义，及侍从官巴良弼、阿勒根文卿皆从死。斜烈
将死，遗言绛山使焚幽兰轩。火方炽，子城破，大兵突”
入绛山，为兵所执，问曰：“汝为谁？”绛山曰：“吾奉御绛山
也。吾君终于是。吾候火灭灰寒，收瘗其骨耳。吾逆知
君辈必不遗吾，吾是以留。果瘗吾君之后，虽寸斩，吾
不恨矣。”兵以告，其帅奔盏曰：“此奇男子也。”许之。绛山
乃掇其馀烬，裹以敝衾，瘗于汝水之旁，再拜号哭，将
赴汝水死。军士救之得免。后不知所终。